section_heading: Pokretljivost
paragraph_text: Za pogon tenka rabi se dvotaktni 6-cilindrični Dieselov motor 6TD-2, s vodenim hlađenjem i izravnim ubrizgavanjem goriva. Maksimalna snaga motora je 1200 KS pri 3000 okretaja u minuti. Prednosti ovog motora u odnosu na konkurentni agregat V-46 su nešto manja potrošnja goriva, manje dimenzije i izbacivanje ispušnih plinova kroz hladnjak (čime se smanjuje IC odraz tenka). Međutim motor 6TD-2 ima i nekoliko ozbiljnih mana - kraći životni vijek, manju pouzdanost, probleme s hlađenjem pri visokim temperaturama i višu cijenu. Zato je u tenk na zahtjev moguće ugraditi i slabiji motor 6TD-1 (1000 ks), koji je znatno pouzdaniji i ima dulji radni vijek. Snaga se prenosi preko mehaničkog prijenosa s dva planetarna mjenjača (7 stupnjeva prijenosa za kretanje naprijed i jedan za natrag) i servo-hidrauličnim uređajem za upravljanje. Moguća je ugradnja suvremenijeg prijenosa i gusjenica s gumenim papučama za kretanje po asfaltnim cestama.